ՀԱՍՏԱՏՎԱԾ ԵՆ  
Եվրասիական տնտեսական բարձրագույն խորհրդի

« » -ի 20 թվականի  
թիվ որոշմամբ

**ԿԱՆՈՆՆԵՐ**

**Ծառայությունների առեւտրի, հիմնադրման ու գործունեության կարգավորման**

I. Ընդհանուր դրույթներ

1. Սույն Կանոնները մշակվել են «Եվրասիական տնտեսական միության մասին» 2014 թվականի մայիսի 29-ի պայմանագրի XV բաժնի (այսուհետ՝ Միության մասին պայմանագիր) եւ «Ծառայությունների առեւտրի, հիմնադրման, գործունեության եւ ներդրումների իրականացման մասին» արձանագրության (Միության մասին պայմանագրի թիվ 16 հավելված) (այսուհետ՝ Արձանագրություն) կիրարկման նպատակներով:
2. Սույն Կանոնները նախատեսված են իրավասու մարմինների կողմից կիրառման համար՝ ծառայությունների առեւտրի, հիմնադրման եւ գործունեության կարգավորման դեպքում, ինչպես նաեւ ծառայությունների առեւտրի, հիմնադրման եւ գործունեության ազատականացման ընթացքում՝ ծառայությունների առեւտրի, հիմնադրման, գործունեության եւ ներդրումների իրականացման ազատությունն ապահովելու նպատակով:

Սույն Կանոնները կիրառվում են՝ չհակասելով Արձանագրության 15-17, 23, 26, 28, 31, 33 եւ 35 կետերի դրույթներին:

Միության մասին պայմանագրի XVI բաժնով կարգավորվող ֆինանսական ծառայությունների վրա տարածվում են Եվրասիական տնտեսական միության անդամ պետությունների (այսուհետ համապատասխանաբար՝ անդամ պետություններ, Միություն) համապատասխան մարմինների կողմից մշակված հատուկ կանոնները՝ «Ֆինանսական ծառայությունների մասին» արձանագրության (Միության մասին պայմանագրի թիվ 17 հավելված) 15-րդ կետին համապատասխան:

3. Սույն Կանոնների նպատակներով գործածվում են հիմնական հասկացություններ՝ հետեւյալ նշանակություններով.

կարգավորման հասցեատերեր՝ անդամ պետությունների տարածքում ծառայությունների մատակարարումը եւ ստացումը (սպառումը), հիմնադրումը, գործունեությունն իրականացնող (իրականացնելու մտադրություն ունեցող)՝ անդամ պետությունների համապատասխան անձինք.

մեկ պատուհան՝ իրավասու մարմնի եւ դիմումատուի միջեւ փոխգործակցության համակարգ, որը դիմումատուին թույլ է տալիս մեկանգամյա սկզբունքով փաստաթղթեր ներկայացնել (ուղարկել) ստանդարտացված տեսքով, այդ թվում՝ անդամ պետության պետական տեղեկատվական համակարգի միջոցով (միասնական անցման ուղի), որով ապահովվում է թույլատրական ընթացակարգի իրականացումն էլեկտրոնային ձեւով.

դիմումատու՝ ծառայությունների առեւտրի, հիմնադրման, գործունեության եւ (կամ) գործողությունների իրականացման իրավունքի հաստատմանը հավակնող (իր իրավունքը հաստատող) անձ, այդ թվում՝ թույլտվություն ստանալու կամ ծանուցում (հայտարարություն, իրազեկում եւ այլն) ուղարկելու միջոցով.

չարդարացված խոչընդոտներ (սահմանափակումներ)՝ պարտադիր պահանջներ եւ (կամ) ընթացակարգեր, որոնք առաջացնում են առավել նշանակալի տնտեսական ծախքեր, քան անհրաժեշտ է կարգավորման նպատակներին, այդ թվում՝ մատակարարվող ծառայությունների անվտանգության եւ որակի, իրականացվող գործունեության եւ (կամ) գործողությունների անվտանգության ապահովման նպատակներին հասնելու համար.

կարգավորում՝ կարգավորման հասցեատերերի նկատմամբ իրավասու մարմինների կողմից ընդունվող եւ կիրառվող միջոցների համակարգ, որը ներառում է այդ թվում հետեւյալ կարգավորիչ պահանջները եւ (կամ) ընթացակարգերը՝

կարգավորման հասցեատերերին, մատուցվող եւ (կամ) ստացվող (սպառվող) ծառայություններին, հիմնադրմանը, գործունեությանը եւ (կամ) գործողություններին ներկայացվող պարտադիր պահանջները,

թույլատրական, ծանուցման եւ հսկողական (վերահսկողական) ընթացակարգերը,

պարտադիր պահանջները խախտած անձանց նկատմամբ ներգործության միջոցները:

Սույն Կանոններում օգտագործվում են այլ հասկացություններ՝ Միության մասին պայմանագրի XV բաժնում եւ Արձանագրության մեջ սահմանված նշանակություններով:

4. Կարգավորումն իրականացվում է իրավասու մարմինների կողմից սույն Կանոններին համապատասխան՝ Միության մասին պայմանագրով, Միության իրավունքի մաս կազմող այլ միջազգային պայմանագրերով ու ակտերով եւ անդամ պետությունների օրենսդրությամբ սահմանված նպատակներին հասնելու համար:

5. Սույն Կանոնների կիրառման դեպքում իրավասու մարմինները ղեկավարվում են Եվրասիական տնտեսական հանձնաժողովի (այսուհետ՝ Հանձնաժողով)՝ սույն Կանոնների 57-րդ կետում նշված առաջարկություններով եւ (կամ) միջազգային կազմակերպությունների միջազգային ստանդարտներով, որոնցում անդամակցությունը բաց է բոլոր անդամ պետությունների համար, այդ թվում՝ հավելվածի համապատասխան սահմանված ցանկի համաձայն:

II. Կարգավորման սկզբունքները

6. Կարգավորման հիմնական սկզբունքներն են`

ա) օրինականությունը. իրավասու մարմինները (դրանց պաշտոնատար անձինք) սահմանում եւ կիրառում են կարգավորիչ պահանջներ եւ (կամ) ընթացակարգեր, ինչպես նաեւ Միության իրավունքի մաս կազմող միջազգային պայմանագրերի ու ակտերի դրույթներին եւ անդամ պետությունների օրենսդրությանը համապատասխան իրականացնում են ցանկացած գործողություն եւ միայն նշված դրույթներով նախատեսված դեպքերում,

բ) թափանցիկությունը. իրավասու մարմիններն ապահովում են Միության իրավունքի մաս կազմող միջազգային պայմանագրերի եւ ակտերի, անդամ պետությունների նորմատիվ իրավական ակտերի (այսուհետ՝ նորմատիվ իրավական ակտեր)(ներառյալ դրանց նախագծերի) հրապարակայնությունը եւ մատչելիությունը,

գ) համաչափությունը. իրավասու մարմինները (դրանց պաշտոնատար անձինք) կարգավորիչ պահանջների եւ (կամ) ընթացակարգերի սահմանման եւ կիրառման դեպքում ապահովում են կարգավորման նպատակների իրականացումը՝ ծառայությունների առեւտրի, հիմնադրման, գործունեության եւ (կամ) գործողություններ իրականացնելու ազատության նվազագույն սահմանափակման միջոցով,

դ) կարգավորման որոշակիություն. բոլոր կարգավորիչ պահանջները եւ (կամ) ընթացակարգերը պետք է լինեն հասկանալի (միանշանակ):

Կարգավորման դեպքում պահանջներ եւ (կամ) ընթացակարգեր սահմանող անդամ պետությունների օրենսդրության նորմերի ոչ միանշանակ լինելու դեպքում, ինչպես նաեւ առաջացած վեճերի քննարկման եւ լուծման դեպքում այդպիսի նորմերը մեկնաբանվում են, եւ որոշումներն ընդունվում են հօգուտ կարգավորման հասցեատերերի:

III. Նորմատիվ իրավական ակտերում կարգավորիչ պահանջների եւ (կամ) ընթացակարգերի սահմանումը

7. Կարգավորումը պետք է ապահովի մատակարարվող ծառայությունների անվտանգության եւ որակի, ինչպես նաեւ կարգավորման հասցեատերերի վրա դրված նվազագույն անհրաժեշտ օբյեկտիվ ծանրաբեռնվածության դեպքում իրականացվող գործունեության եւ (կամ) գործողությունների անվտանգության բավարար մակարդակ:

8. Անդամ պետությունների օրենսդրությամբ սահմանվում է Արձանագրության 61-րդ կետով նախատեսված չափանիշների հաշվառմամբ կարգավորիչ պահանջները եւ (կամ) ընթացակարգերը սահմանող նորմատիվ իրավական ակտերի նախագծերի նախնական հրապարակման եւ գնահատման անցկացման կարգ:

9. Կարգավորիչ պահանջները եւ (կամ) ընթացակարգերը սահմանող նորմատիվ իրավական ակտերի նախագծերի գնահատումն իրականացվում է սույն Կանոնների 6-րդ կետով նախատեսված սկզբունքներին համապատասխան՝ վերլուծության հիման վրա, այդ թվում՝

ա) այն խնդիրների վերլուծության, որոնց լուծմանն են ուղղված նորմատիվ իրավական ակտի նախագիծը, դրա ընդունման եւ կիրառման նպատակները, ինչպես նաեւ այն անձանց խմբի (խմբերի) վերլուծության, որի (որոնց) շահերի պաշտպանությանն է ուղղված նորմատիվ իրավական ակտի նախագիծը,

բ) կարգավորման հասցեատերերի շրջանակի վերլուծության՝ ներառելով տնտեսավարող սուբյեկտներին, ինչպես նաեւ նորմատիվ իրավական ակտի ընդունման կապակցությամբ նրանց վրա հնարավոր ազդեցությունը,

գ) կարգավորման հասցեատերերի համար սահմանվող պահանջների (վարքագծի պարտադիր կանոնների) բովանդակության վերլուծության,

դ) խնդիրը լուծելու եւ նորմատիվ իրավական ակտի ընդունման նպատակներին հասնելու մեխանիզմի վերլուծության (նորմատիվ իրավական ակտի նախագծի դրույթների եւ լուծվող խնդրի միջեւ փոխադարձ կապի նկարագրության վերլուծության),

ե) նորմատիվ իրավական ակտի նախագծով կարգավորման համար առաջարկվող այլընտրանքի մասին տեղեկությունների վերլուծության,

զ) կարգավորման նորմատիվ իրավական ակտի նախագծով առաջարկվող այն պահանջներին համաչափ լինելու հանգամանքի վերլուծության, որոնք անհրաժեշտ են մատակարարվող ծառայությունների անվտանգության եւ որակի, ինչպես նաեւ իրականացվող գործունեության անվտանգության ապահովման համար (Արձանագրության 61-րդ կետի 2-րդ ենթակետով նախատեսված չափանիշին հետեւելու նպատակներով),

է) նորմատիվ իրավական ակտի նախագծում ծառայությունների առեւտրի, հիմնադրման, գործունեության եւ (կամ) գործողությունների համար այնպիսի սահմանափակումներ նախատեսող դրույթների բացակայության վերլուծության, որոնք նախատեսված չեն բոլոր ոլորտների եւ գործունեության բոլոր տեսակների նկատմամբ անդամ պետությունների կողմից պահպանվող «հորիզոնական» սահմանափակումների ցանկով (Արձանագրության 2-րդ հավելված) եւ Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 112 որոշմամբ հաստատված՝ անդամ պետությունների համար Եվրասիական տնտեսական միության շրջանակներում սահմանվող սահմանափակումների, առգրավումների, լրացուցիչ պահանջների եւ պայմանների անհատական ազգային ցանկերով:

10. Նորմատիվ իրավական ակտերի նախագծերն անդամ պետությունների՝ այդ ակտերի մշակման համար պատասխանատու պետական մարմինների պաշտոնական կայքերում կամ «Ինտերնետ» տեղեկատվական-հեռահաղորդակցական ցանցի հատուկ ստեղծված կայքերում (այսուհետ համապատասխանաբար՝ Ինտերնետ ցանց, կայքեր) տեղադրելու դեպքում ապահովվում է՝

ա) նորմատիվ իրավական ակտերի նախագծերի վերաբերյալ հանրային քննարկումների անցկացման ժամկետների նշումը (որպես կանոն, ժամկետները կազմում են ոչ պակաս, քան 30 օրացուցային օր՝ նախքան նորմատիվ իրավական ակտերի ենթադրյալ ընդունման օրը),

բ) սույն Կանոնների 9-րդ կետին համապատասխան՝ նորմատիվ իրավական ակտի նախագծի վերլուծության արդյունքներով անդամ պետության՝ այդ նորմատիվ իրավական ակտի մշակման համար պատասխանատու պետական մարմնի կողմից նախապատրաստված տեղեկատվության, ինչպես նաեւ անդամ պետության օրենսդրության համաձայն դրանց նախապատրաստման համար լիազորված մարմինների եզրակացությունների (այսուհետ՝ եզրակացություններ) տեղադրումը կայքերում,

գ) կայքերում տեղադրված նորմատիվ իրավական ակտերի նախագծերի եւ եզրակացությունների հասանելիությունը բոլոր շահագրգիռ անձանց համար,

դ) շահագրգիռ անձանց կողմից կայքերի օգտագործմամբ, գրավոր ձեւով կամ էլեկտրոնային փոստի միջոցով (ըստ ընտրության) նորմատիվ իրավական ակտերի նախագծերի վերաբերյալ դիտողություններ, մեկնաբանություններ եւ առաջարկություններ ուղարկելու հնարավորությունը,

ե) հասարակական քննարկումների ընթացքում շահագրգիռ անձանց կողմից նորմատիվ իրավական ակտի նախագծերի վերաբերյալ ուղարկված դիտողությունների, մեկնաբանությունների եւ առաջարկությունների մասին ամփոփիչ տեղեկատվության տեղադրումը կայքերում,

զ) շահագրգիռ անձանց կողմից նորմատիվ իրավական ակտերի նախագծերի կամ դրանց մերժման հիմքերի վերաբերյալ ուղարկված դիտողությունների, մեկնաբանությունների եւ առաջարկությունների հաշվառման մասին տեղեկացումը կայքերում:

11. Իրավասու մարմինները պաշտոնական աղբյուրներում, իսկ հնարավորության դեպքում՝ նաեւ կայքերում, հրապարակման միջոցով ապահովում են ընդունված նորմատիվ իրավական ակտերի թափանցիկությունը (հրապարակայնությունը եւ հասանելիությունը)՝ պահպանելով հետեւյալ պայմանները.

ա) կարգավորման հասցեատերերի համար այդպիսի ակտերի հետ ծանոթանալու հնարավորության ապահովումը,

բ) այդ ակտերի հրապարակումը՝ կարգավորման հասցեատերերի իրավական որոշակիությունը եւ հիմնավորված սպասումներն ապահովող ժամկետում, բայց ամեն դեպքում՝ նախքան դրանց ուժի մեջ մտնելու (գործողության մեջ դնելու) ամսաթիվը,

գ) այդպիսի ակտերի հրապարակման ուղեկցումը՝ դրանց ընդունման եւ կիրառման նպատակների պարզաբանմամբ:

12. Անդամ պետությունների օրենսդրության համաձայն՝ շահագրգիռ անձանց տրամադրվում են ընդունված նորմատիվ իրավական ակտերի դրույթների եւ նորմատիվ իրավական ակտերի նախագծերի պարզաբանումներ՝

ա) ընդունված նորմատիվ իրավական ակտերի (դրանց նախագծերի) մասին ցանկացած շահագրգիռ անձի հարցումներին գրավոր եւ (կամ) էլեկտրոնային ձեւով պատասխաններ ներկայացնելն ապահովող մեխանիզմ ստեղծելու միջոցով,

բ) այլ անդամ պետությունների անձանց համար սահմանված կարգով դիմում-պահանջների քննարկումն անդամ պետության անձանց ապահովելու միջոցով:

13. Ծառայությունների առեւտրի, հիմնադրման, գործունեության եւ (կամ) գործողությունների պայմանների վրա ազդեցություն ունեցող կարգավորիչ պահանջները եւ (կամ) ընթացակարգերը գործունեության կոնկրետ տեսքով (համապատասխան գործունեության բնագավառում, ծառայությունների հատվածում) կարող են փոփոխվել գործող կարգավորիչ պահանջները եւ (կամ) ընթացակարգերը սահմանված լինելուց ոչ շուտ, քան մեկ տարի հետո եւ միայն դրանց փոփոխման հիմնավոր անհրաժեշտության առկայության դեպքում:

Գործող կարգավորիչ պահանջների եւ (կամ) ընթացակարգերի փոփոխման դեպքում այդ պահանջների եւ (կամ) ընթացակարգերի գործողության սկիզբը պետք է սահմանվի այնպիսի ողջամիտ ժամկետներում, որոնք անհրաժեշտ են անդամ պետությունների համապատասխան անձանց՝ ծառայությունների առեւտուրը, հիմնադրումը, գործունեության եւ (կամ) գործողությունների իրականացումը նախապատրաստելու համար՝ փոփոխված պահանջներին եւ (կամ) ընթացակարգերին համապատասխան:

Սույն կետի դրույթները չեն տարածվում Միության մասին պայմանագրի 65-րդ հոդվածի 6-րդ կետով սահմանված պահանջների, ինչպես նաեւ անդամ պետությունների միջազգային պայմանագրերով, Միության շրջանակներում կնքվող միջազգային պայմանագրերով, Միության մարմինների որոշումներով եւ ակտերով սահմանված պահանջների վրա, որոնք ուղղված են կարգավորման հասցեատերերի իրավական վիճակի բարելավմանը:

Սույն կետի դրույթները կիրառվում են՝ չհակասելով Արձանագրության 62-րդ կետի դրույթներին:

IV. Թույլատրական պահանջներ եւ ընթացակարգեր

14. Թույլատրական պահանջները եւ (կամ) ընթացակարգերը սահմանվում են այն դեպքում, երբ կարգավորման մյուս միջոցները բավարար չեն կարգավորման նպատակներին հասնելու համար:

15. Թույլտվության տրամադրման միջոցով իրավասու մարմինը հաստատում է դիմումատուի՝ ծառայությունների առեւտրի, հիմնադրման, գործունեության եւ (կամ) գործողություններ իրականացնելու իրավունքը:

16. Ծառայությունների առեւտրի, հիմնադրման, գործունեության եւ (կամ) գործողությունների իրականացման ընթացքում թույլատվական պահանջները եւ (կամ) ընթացակարգերը կարգավորման հասցեատերերի համար չպետք է ստեղծեն չարդարացված խոչընդոտներ (սահմանափակումներ):

Որպես չարդարացված խոչընդոտներ (սահմանափակումներ) են ճանաչվում մասնավորապես՝

ա) այն պահանջները, որոնք սահմանում են անդամ պետության որոշակի, այդ թվում՝ կարգավորման հասցեատիրոջ գործունեության աշխարհագրական սահմանները որոշակի տարածքներով սահմանափակող տարածքում կարգավորման հասցեատիրոջ կողմից համապատասխան գործունեություն իրականացնելու իրավունքի կախվածությունը նրա գտնվելու վայրից (պետական գրանցման վայրից), հարկային մարմնում հաշվառման կանգնելու վայրից եւ այլն՝ բացառությամբ անդամ պետության օրենսդրական ակտերով նախատեսված դեպքերի,

բ) անդամ պետության մեկից ավելի շրջաններում կամ բնակեցված կետերում կարգավորման հասցեատիրոջ կողմից հիմնադրում ունենալը կամ անդամ պետության մեկից ավելի շրջանների ռեեստրներում ընդգրկված լինելը կամ մասնագիտական միավորումներում կամ ասոցիացիաներում հաշվառված լինելը արգելող կամ պարտավորեցնող պահանջները,

գ) կոնտրագենտների ընտրության հարցում կարգավորման հասցետիրոջը սահմանափակող պահանջները,

դ) այն պահանջները, որոնք կարգավորման հասցեատիրոջը պարտավորեցնում են ներկայացնել Միության իրավունքի մաս կազմող միջազգային պայմանագրերով ու ակտերով եւ այն անդամ պետության օրենսդրությամբ ուղղակիորեն չնախատեսված լրացուցիչ փաստաթղթեր եւ տեղեկություններ, որի տարածքում իրականացվում են ծառայությունների առեւտուրը, հիմնադրումը, գործունեությունը եւ (կամ) գործողությունները,

ե) կարգավորման հասցեատիրոջ անձնակազմին ներկայացվող՝ նրա կողմից իրականացվող գործունեության բնույթով չպայմանավորված պահանջները,

զ) կարգավորման հասցեատիրոջը Ինտերնետ ցանցի, իրավասու մարմինների կայքերում տեղադրված փաստաթղթերի ցանկերում չներառված փաստաթղթեր եւ (կամ) կարգավորման հասցեատիրոջ համար մշտական հասանելիության ռեժիմի մեջ չգտնվող ձեւերով կազմված փաստաթղթեր ներկայացնելը պարտավորեցնող պահանջները,

է) ոչ հստակ, ոչ միանշանակ, տարաբնույթ մեկնաբանությունների տեղիք տվող պահանջները,

ը) երկու եւ ավելի տեսակի թույլտվություններով նախատեսված նույնական, թույլատրական պահանջները,

թ) այն պահանջները, որոնց մասով անդամ պետության օրենսդրությամբ նախատեսված չէ դրանց կատարման կարգի համապատասխան կանոնակարգում,

ժ) կարգավորման նպատակներին չհամապատասխանող եւ տրամադրվող ծառայությունների անվտանգությանն ու որակին, ինչպես նաեւ իրականացվող գործունեության եւ (կամ) գործողությունների անվտանգության ապահովմանը չուղղված պահանջները,

ժա) այն պահանջները, որպիսի պահանջներին համապատասխանությունն ապահովվում է կարգավորման այլ միջոցներով (ինքնակարգավորում, լիցենզավորում, ծանուցում, հավաստագրում, վկայագրում, հավատարմագրում եւ այլն):

17. Անդամ պետությունների օրենսդրությամբ սահմանվում է այն տեղեկատվության անխոչընդոտ հասանելիության ապահովման (այդ թվում՝ կայքում տեղադրելու միջոցով) պահանջ, որը ներառում է տեղեկություններ, այդ թվում՝

ա) թույլատրական ընթացակարգեր իրականացնող իրավասու մարմնի մասին (այդ թվում՝ նրա գտնվելու վայրը, հետադարձ կապն ապահովող հեռախոսահամարները, էլեկտրոնային փոստի հասցեն, աշխատանքի գրաֆիկը),

բ) թույլատրական պահանջների եւ ընթացակարգերի կատարման կարգի մասին (պահանջվող փաստաթղթերի ցանկ, դիմումների, ձեւաթղթերի ձեւեր, դիմումի քննարկման ժամկետներ եւ այլն),

գ) թույլտվություն ստանալու համար դիմում ներկայացնելու եղանակների (անձամբ, ներկայացուցչի միջոցով եւ այլն) մասին,

դ) թույլտվություն ստանալու համար դիմում ներկայացնելու ձեւերի (թղթային եւ (կամ) էլեկտրոնային ձեւով) մասին,

ե) դիմումի քննարկման եւ թույլտվության տրամադրման հետ կապված գանձվող վճարների (հավաքագրումներ, տուրքեր) մասին,

զ) թույլտվության տրամադրումը մերժելու հիմքերի մասին,

է) իրավասու մարմինների (դրանց պաշտոնատար անձանց) որոշումների, գործողության (անգործության) բողոքարկման կարգի մասին,

ը) տրամադրված, վերաձեւակերպված, չեղյալ հայտարարված թույլտվությունների եւ դրանց կրկնօրինակների, գործողությունը կասեցված, դադարեցված, երկարաձգված, վերականգնված կամ գործողության ժամկետը լրացած թույլտվությունների մասին տեղեկատվություն պարունակող ռեեստրների եւ տվյալների բազայի մասին:

18. Դիմումի քննարկման եւ թույլտվության տրամադրման հետ կապված ցանկացած գանձվող վճարի (հավաքագրման, տուրքի) գումար սահմանվում է անդամ պետությունների օրենսդրությամբ՝ Արձանագրության 64-րդ կետի 4-րդ ենթակետին համապատասխան:

19. Այն դեպքում, երբ թույլտվություն ստանալու համար կարգավորման հասցեատիրոջն անհրաժեշտ է իրավասու մարմին ներկայացնել թույլտվության պահանջներին կարգավորման հասցեատիրոջ, նրա ծառայությունների, հիմնադրման, գործունեության եւ (կամ) գործողությունների համապատասխանությունը հավաստող փաստաթղթեր, այդպիսի փաստաթղթերի բովանդակությանը եւ ձեւին ներկայացվող պահանջները (ներառյալ՝ դրանց անվանումները) սահմանվում են անդամ պետությունների օրենսդրությամբ:

20. Անդամ պետությունների օրենսդրությամբ սահմանվում է «մեկ պատուհան» մեխանիզմի միջոցով դիմումատուի կողմից թույլտվություն ստանալու հնարավորությունը:

21. Թույլտվություն ստանալու համար դիմումատուի կողմից իրավասու մարմին դիմում-պահանջ ներկայացնելու դեպքում չի պահանջվում՝

ա) ներկայացնել փաստաթղթեր, եթե այդպիսի փաստաթղթեր եւ այլ անհրաժեշտ տեղեկատվություն առկա են այդ իրավասու մարմնի մոտ, կամ եթե դրանք վերջինիս կողմից կարող են ստացվել այլ իրավասու մարմիններից՝ դիմումատուին ժամանակին թույլտվություն տրամադրելն ապահովող ժամկետներում,

բ) փաստաթղթերի պատճենները վավերացնել նոտարական կարգով՝ դիմումատուի կողմից փաստաթղթերի բնօրինակները ներկայացնելու դեպքում՝ բացառությամբ անդամ պետության օրենսդրական ակտերով նախատեսված դեպքերի:

22. Անդամ պետության օրենսդրությամբ սահմանվում է դիմումի (կից ներկայացվող անհրաժեշտ փաստաթղթերով) ներկայացման եւ թույլտվության ստացման համար դիմումատուներին պատշաճ պայմաններով ապահովելու պահանջը, այդ թվում՝

ա) դիմումը ներկայացնելու եւ թույլտվություն ստանալու վայրերի կազմակերպումը եւ համապատասխան թույլատրական ընթացակարգ իրականացնելու կարգի եւ պայմանների մասին հասանելի վայրում տեղեկատվության տեղադրումը,

բ) էլեկտրոնային պորտալների (դրանց առկայության դեպքում), Ինտերնետ ցանցի պաշտոնական կայքերի, էլեկտրոնային փոստի, հետադարձ կապն ապահովող հեռախոսահամարների եւ այլնի անխափան գործունեությունը,

գ) անհրաժեշտ տեղեկատվության տրամադրումը, ներառյալ՝ թույլատրական պահանջների եւ ընթացակարգերի մասին, այդ թվում՝ դիմումին կից ներկայացվող փաստաթղթերի ներկայացման կարգի եւ ձեւի մասին անվճար խորհրդատվությունները,

դ) բաց հասանելիությամբ, անհատույց հիմունքներով տեղեկատվության տեղադրումն Ինտերնետ ցանցում եւ (կամ) բանկային վավերապայմանների մասին տեղեկատվության տրամադրումն այլ եղանակով՝ թույլտվության տրամադրման համար գանձվող վճարների (հավաքագրումների, տուրքերի) վճարումն իրականացնելու համար,

ե) իրավասու մարմինների (դրանց պաշտոնատար անձանց) որոշումների, գործողությունների (անգործության) բողոքարկման կարգի մասին տեղեկատվության տրամադրումը,

զ) իրավասու մարմնի կողմից դիմումատուի հարցմամբ վերջինիս դիմումի քննարկման ընթացքի մասին տեղեկացումը:

23. Այն դեպքում, երբ գործունեության եւ (կամ) գործողության որոշակի տեսակի համար նախատեսվող թույլտվությունների քանակը սահմանափակ է՝ պայմանավորված բնական ռեսուրսների կամ տեխնիկական հզորությունների սահմանափակվածությամբ, կիրառվում է դիմումատուների ընտրության մրցութային, աճուրդային կամ այլ ձեւ:

Նման ընթացակարգը պետք է լինի թափանցիկ ու անկողմնակալ եւ համապատասխանի Արձանագրությանը եւ սույն Կանոններին:

24. Իրավասու մարմնի կողմից կարգավորման հասցեատիրոջ նկատմամբ ընդունված որոշման մասին, այդ թվում՝ թույլտվության (դրա կրկնօրինակի) տրամադրումը մերժելու կամ դրանից զրկելու (չեղյալ հայտարարելու) կամ դրա գործողությունը կասեցնելու կամ երկարաձգելու մասին տեղեկատվությունն այդ որոշման հիմնավորման հետ միասին (անդամ պետության օրենսդրության նորմերին եւ (կամ) Միության իրավունքի մաս կազմող միջազգային պայմանագրերի եւ ակտերի դրույթներին կատարվող հղումներով հանդերձ) ուղարկվում է հասցեատիրոջը՝ անդամ պետության օրենսդրությամբ սահմանված ժամկետում եւ կարգով՝ Միության մասին պայմանագրի XV բաժնին համապատասխան:

Թույլտվության տրամադրումը մերժելու կամ դրանից զրկելու (չեղյալ հայտարարելու) կամ դրա գործողությունը կասեցնելու մասին որոշման մեջ տրվում է նաեւ դրա բողոքարկման իրավունքի (այդ թվում՝ դատական կարգով) պարզաբանումը:

25. Անդամ պետությունների օրենսդրությամբ սահմանվում է իրավասու մարմինների՝ դիմումատուի կողմից թույլտվություն ստանալու համար ներկայացված փաստաթղթերի լրակազմի ամբողջականությունն ամենասեղմ ժամկետում, սակայն ոչ ուշ, քան այդպիսի փաստաթղթեր դիմումատուից ստանալու օրվանից երեք աշխատանքային օրվա ընթացքում ստուգելու պարտավորությունը:

Դիմումատուի կողմից անդամ պետության օրենսդրությամբ սահմանված փաստաթղթերի լրակազմը ոչ ամբողջ ծավալով ներկայացնելու դեպքում իրավասու մարմինը ոչ ուշ, քան սույն կետի առաջին պարբերությամբ նշված ժամկետում դիմումատուին ուղարկում է ծանուցում՝ բացակայող փաստաթղթերը ներկայացնելու անհրաժեշտության մասին:

Դիմումի ուսումնասիրության ժամկետը կասեցվում է նշված ծանուցումն ուղարկելու օրվանից եւ վերականգնվում է անդամ պետության օրենսդրությամբ սահմանված փաստաթղթերի ամբողջ լրակազմը դիմումատուի կողմից ներկայացնելու օրը:

Նշված դիմումը չի համարվում պատշաճ կերպով ձեւակերպված այնքան ժամանակ, քանի դեռ անդամ պետության օրենսդրության պահանջների համաձայն չեն ստացվել բոլոր փաստաթղթերը եւ (կամ) տեղեկությունները։

Ամեն դեպքում դիմումատուին պետք է ընձեռնվի դիմումի մեջ տեխնիկական բնույթի ուղղումներ կատարելու հնարավորություն։

26. Իրավասու մարմնի կողմից սահմանված ժամկետում դիմումատուին թույլտվություն (դրա կրկնօրինակը) չտրամադրելու կամ դրա տրամադրման վերաբերյալ պատճառաբանված մերժում չներկայացնելու դեպքում թույլտվությունը (դրա կրկնօրինակը) համարվում է տրամադրված՝ թույլտվության (դրա կրկնօրինակի) տրամադրման ժամկետը լրանալու օրվանից՝ բացառությամբ ծառայությունների առանձին տեսակների մատակարարման, գործունեության առանձին տեսակների իրականացման թույլտվությունների, որոնց ցանկը պաշտպանության կամ ազգային անվտանգության ապահովման նպատակներով սահմանված է անդամ պետությունների օրենսդրական ակտերով:

Սույն կետի առաջին պարբերության դրույթները տարածվում են նաեւ այն դեպքերի վրա, երբ կարգավորման հասցեատիրոջն անհրաժեշտ է ուղարկել դիմում՝ թույլտվության գործողության ժամկետը երկարաձգելու համար:

27. Թույլտվության տրամադրումը մերժելու, թույլտվությունից զրկելու (չեղյալ հայտարարելու), դրա գործողությունը կասեցնելու, երկարաձգելու հիմքերի սպառիչ ցանկը սահմանվում է անդամ պետությունների օրենսդրական ակտերով:

28. Թույլտվությունը գործում է այդ թույլտվության մեջ մատնանշված անդամ պետության ամբողջ տարածքում:

Այն ծառայությունների հատվածներում (ենթահատվածներում), որոնցում Եվրասիական տնտեսական բարձրագույն խորհրդի որոշմանը համապատասխան գործում է ծառայությունների միասնական շուկա, ծառայությունների մատակարարման թույլտվությունները, որպես այդպիսիք, ճանաչվում են մեխանիկորեն եւ գործում են անդամ պետությունների տարածքում:

29. Տրամադրվող թույլտվությունը չպետք է ունենա գործողության սահմանափակ ժամկետ՝ բացառությամբ, երբ՝

ա) թույլտվությունների քանակը կամ թույլտվության գործողության ժամկետը սահմանափակ է՝ ելնելով հասարակական բարոյականության պաշտպանության, հասարակական կարգի, ազգային անվտանգության պահպանման, մարդկանց կյանքի կամ առողջության պաշտպանության, բույսերի եւ կենդանիների պաշտպանության, շրջակա միջավայրի պահպանության նպատակներից, ինչպես նաեւ բնական ռեսուրսների կամ տեխնիկական հզորությունների սահմանափակվածությունից,

բ) թույլտվությունը տրամադրվում է հատուկ (որոշակի) տնտեսական գոտիներում կամ անդամ պետության օրենսդրությամբ սահմանված՝ տվյալ պետության տարածքում գործունեություն իրականացնելու համար:

30. Թույլտվության ձեւի եւ (կամ) անվանման, գործունեության տեսակի (ենթատեսակի) անվանման, թույլատվական ընթացակարգի, թույլտվությունը տրամադրած իրավասու մարմնի անվանման փոփոխության դեպքում, ինչպես նաեւ առանց թույլտվության պահանջների բովանդակության էական փոփոխությունների օրենսդրության փոփոխության (կարգավորման նպատակների վրա ազդեցություն չունեցող, այդ թվում՝ սպառողների, շուկայի բարեխիղճ սուբյեկտների իրավունքներն ու օրինական շահերը, ինչպես նաեւ հասարակական (պետական) շահերը չշոշափող) դեպքում ավելի վաղ տրամադրված թույլտվությունները (դրանց կրկնօրինակները) եւ փաստաթղթերը պահպանում են իրենց գործողությունը մինչեւ դրանց գործողության համար սահմանված ժամկետը լրանալը:

Թույլտվության վերաձեւակերպման համար նախատեսվող հիմքերի սպառիչ ցանկը սահմանվում է անդամ պետությունների օրենսդրական ակտերով:

31. Անդամ պետությունների օրենսդրությամբ սահմանվում է ծառայությունների մատակարարման, հիմնադրման, գործունեության եւ (կամ) գործողությունների իրականացման թույլտվությունների միասնական ցանկ:

Անդամ պետությունների օրենսդրությամբ նախատեսվում է նշված ցանկով չամրագրված թույլտվություններ տրամադրելու եւ պահանջելու նկատմամբ արգելքի սահմանում:

V. Ծանուցման (հայտարարման) ընթացակարգեր

32. Կարգավորումը կարող է իրականացվել ծանուցման (հայտարարման) ընթացակարգի միջոցով, որով նախատեսվում է անդամ պետության օրենսդրությամբ սահմանված կարգով նախքան ծառայությունների առեւտրի, գործունեության եւ (կամ) գործողությունների իրականացման սկիզբը դիմումատուի՝ իրավասու մարմնին այդ մասին ծանուցելու պարտականությունը:

Ծանուցման (հայտարարման) ընթացակարգի միջոցով դիմումատուն իրավասու մարմնին տեղեկացնում է անդամ պետության օրենսդրությամբ ծառայությունների առեւտրին, գործունեությանը եւ (կամ) գործողություններին ներկայացվող այն պահանջներին իր համապատասխանության մասին, որոնց առնչությամբ գործողության մեջ է դրվել ծանուցման (հայտարարման) ընթացակարգը:

33. Անդամ պետությունների օրենսդրությամբ սահմանվում է այն ծառայությունների, գործունեության եւ (կամ) գործողությունների տեսակների միասնական ցանկը, որոնց առնչությամբ գործողության մեջ է դրված ծանուցման (հայտարարման) ընթացակարգը:

Անդամ պետությունների օրենսդրությամբ նախատեսվում է նշված ցանկով չնախատեսված ծառայությունների, գործունեության եւ (կամ) գործողությունների տեսակների առնչությամբ ծանուցման (հայտարարման) ընթացակարգի կիրառման արգելքի սահմանումը:

34. Ծանուցման (հայտարարման) ընթացակարգի միջոցով կարգավորման դեպքում դիմումատուին պետք է տրամադրվի ծառայությունների առեւտրի, գործունեության եւ (կամ) գործողությունների իրականացման իրավունք՝ իրավասու մարմնին առձեռն համապատասխան ծանուցում (հայտարարություն, իրազեկում եւ այլն) ուղարկելու օրվանից, որն իրականացվում է պատվիրված փոստային առաքանու ձեւով՝ հանձնելու մասին ծանուցմամբ կամ դիմումատուի էլեկտրոնային թվային ստորագրությամբ հաստատված էլեկտրոնային փաստաթղթի ձեւով:

35. Իրավասու մարմինը կարգավորման հասցեատիրոջից չպետք է պահանջի ներկայացնել ծանուցման (հայտարարման) ընթացակարգի իրականացման կարգը կանոնակարգող՝ անդամ պետության օրենսդրությամբ ուղղակիորեն չնախատեսված փաստաթղթեր եւ տեղեկություններ:

36. Անդամ պետությունների օրենսդրությամբ սահմանվում են ծանուցման (հայտարարման) ընթացակարգի կանոններ՝ ներառելով՝

ա) ծառայությունների առեւտրի, գործունեության եւ (կամ) գործողությունների իրականացման սկզբի մասին (այդ թվում՝ էլեկտրոնային ձեւով ծանուցմամբ (հայտարարմամբ, իրազեկմամբ եւ այլն)) ծանուցում (հայտարարություն, իրազեկում եւ այլն) ուղարկելու կարգը,

բ) ծանուցումների (հայտարարությունների, իրազեկումների եւ այլն) ռեեստրի (այսուհետ՝ ռեեստր) վարման կարգը, որը նախատեսում է՝

ծանուցումներում (հայտարարություններում, իրազեկումներում եւ այլն) պարունակվող տեղեկությունների ներառումը ռեեստրում՝ դրանց ստացման օրը,

կարգավորման հասցեատիրոջ դիմումով (իր ծանուցման (հայտարարության, իրազեկման եւ այլն) առնչությամբ) կամ կարգավորման հասցեատիրոջ կողմից ծառայությունների առեւտրի, գործունեության եւ (կամ) գործողությունների իրականացման արգելքի մասին դատարանի որոշմամբ ծանուցումը (հայտարարությունը, իրազեկումը եւ այլն) ռեեստրից հանելը,

ռեեստրում պարունակվող ծանուցումների (հայտարարությունների, իրազեկումների եւ այլն) վերաբերյալ տեղեկատվության ստացումն իրավասու մարմնի կողմից՝առանց կարգավորման հասցեատերերից այդ տվյալների հաստատումը պահանջելու,

ռեեստրում պարունակվող տեղեկությունների հրապարակայնությունը եւ անարգել հասանելիությունը:

37. Թույլտվության ընթացակարգի փոխարեն կոնկրետ տեսակի ծառայությունների, գործունեության եւ (կամ) գործողությունների վերաբերյալ ծանուցման (հայտարարման) ընթացակարգի ներդրման դեպքում կարգավորման այն հասցեատերը, որը ծանուցման (հայտարարման) ընթացակարգ ներդնելու պահին ունեցել է ծառայությունների մատակարարման, գործունեության եւ (կամ) գործողությունների իրականացման վավեր թույլտվություն, համարվում է ծանուցումը (հայտարարությունը, իրազեկումը եւ այլն) ուղարկած, որն էլ իրավասու մարմնի կողմից մեխանիկորեն ներառվում է ռեեստրում:

VI. Ֆիզիկական անձի մասնագիտական որակավորմանը ներկայացվող պահանջները

38. Առանձին տեսակի ծառայությունների մատակարարման, գործունեության իրականացման մասով անդամ պետությունների օրենսդրությամբ ֆիզիկական անձանց նկատմամբ կարող են սահմանվել մասնագիտական որակավորմանը ներկայացվող հետեւյալ պահանջները.

համապատասխան կրթության առկայություն, մասնագիտական քննությունների հանձնում (թեստավորում, հարցազրույց եւ այլն), որոշակի ասպարեզում գործնական փորձի առկայություն, լեզվական հմտություններ,

այլ պահանջներ:

Այդպիսի պահանջները պետք է լինեն հիմնավորված եւ ներկայացվեն միայն այն սահմաններում, որ սահմաններում դրանք անհրաժեշտ են հայտարարված ծառայությունների մատակարարման, հայտարարված գործունեության իրականացման հարցում ֆիզիկական անձի մասնագիտական կարողությունները հաստատելու համար:

39. Աշխատանքային կամ քաղաքացիաիրավական պայմանագրի շրջանակներում աշխատանք կատարող ֆիզիկական անձին (ոչ որպես անհատ ձեռնարկատեր հանդես եկող) որպես մասնագիտական որակավորմանը ներկայացվող պահանջներ չեն կարող ներկայացվել հետեւյալ պահանջները.

ա) մասնակցությունը որոշակի տարածքում (որոշակի վայրում) կատարվող ծառայությունների առեւտրին, գործունեության իրականացմանը,

բ) որոշակի շինության կամ հատուկ սարքավորման առկայությունը,

գ) մասնակցությունը միայն մեկ տեսակի ծառայությունների առեւտրին, բացառապես միեւնույն գործողությունների (գործառնությունների) իրականացումը, եթե ֆիզիկական անձն ունակ է ինքնուրույն մատուցելու ծառայությունների տարբեր հատվածներով (ենթահատվածներով) ընդգրկված մի քանի ծառայություններ (դրանց բաղադրատարրեր) կամ իրականացնել գործունեության տարբեր տեսակներով ընդգրկված մի քանի գործողություններ (գործառնություններ)՝ անհրաժեշտ մասնագիտական որակավորման առկայության դեպքում:

40. Անդամ պետությունների օրենսդրությամբ սահմանվում է, որ ֆիզիկական անձի մասնագիտական որակավորման հաստատման համար մասնագիտական քննություն (թեստավորում, հարցազրույց եւ այլն) հանձնելու թույլտվություն ստանալու մասին որոշումն ընդունվում է անկանխակալ հիմքի վրա, ողջամիտ ժամկետում եւ ուղարկվում է դիմումատուին որպես կանոն ոչ ուշ, քան ֆիզիկական անձի կողմից համապատասխան դիմում ներկայացնելու օրվանից մեկ ամսվա ընթացքում:

Այդպիսի քննություն (թեստավորում, հարցազրույց եւ այլն) հանձնելը պետք է ապահովվի անկանխակալ հիմքի վրա, ողջամիտ ժամկետում՝ որպես կանոն ոչ ուշ, քան մասնագիտական քննություն (թեստավորում, հարցազրույց եւ այլն) հանձնելու թույլտվություն ստանալու մասին որոշումը դիմումատուին ուղարկելու օրվանից մեկ ամսվա ընթացքում:

Այն դեպքում, երբ այդպիսի քննություն չհանձնած անձանց համար անդամ պետության օրենսդրությամբ սահմանված է մասնագիտական քննության (թեստավորման, հարցազրույցի եւ այլն) վերահանձնման ժամկետ, կրկնակի վերահանձնման հնարավորությունն ապահովվում է ողջամիտ ժամկետում՝ որպես կանոն ոչ ուշ, քան մասնագիտական քննություն չհանձնելու մասին որոշում ընդունելու օրվանից երեք ամսվա ընթացքում:

41. Այն դեպքում, երբ ֆիզիկական անձանց մասնագիտական որակավորման հաստատումն իրականացվում է քննական, ատեստավորման եւ (կամ) այլ հանձնաժողովի կողմից, պետք է ապահովվի այդ հանձնաժողովի անդամների անկողմնակալությունը, օբյեկտիվությունը, մասնագիտական կարողությունը եւ անկախությունը:

42. Այն դեպքում, երբ անդամ պետության օրենսդրությամբ նախատեսված է ֆիզիկական անձի մասնագիտական որակավորման պարբերաբար (կանոնավոր), հաջորդական վերահաստատում, ֆիզիկական անձի մասնագիտական որակավորման վերահաստատման համար իրականացվող ստուգումը պետք է անցկացվի ողջամիտ ժամկետում, սակայն ոչ շուտ, քան մասնագիտական որակավորման հաստատման համար իրականացված նախորդ ստուգման անցկացման օրվանից մեկ տարի հետո:

43. Առանց մասնագիտական որակավորմանը ներկայացվող պահանջների էական փոփոխությունների՝ արհեստի, մասնագիտության, ֆիզիկական անձի պաշտոնի անվանման մեջ փոփոխություն (կարգավորման նպատակների վրա ազդեցություն չունեցող, այդ թվում՝ սպառողների, շուկայի բարեխիղճ սուբյեկտների իրավունքներն ու օրինական շահերը, ինչպես նաեւ հասարակական (պետական) շահերը չշոշափող) կատարելու դեպքում ֆիզիկական անձի մասնագիտական որակավորման կրկնակի վերահաստատում չի պահանջվում:

44. Ֆիզիկական անձանց համար՝ ծառայությունների առեւտրի, գործունեության իրականացման հասանելիությունը կարգավորելու նպատակներից ելնելով՝

ա) եթե ֆիզիկական անձի մասնագիտական որակավորումը (աշխատանքային փորձ եւ ստաժ, վերապատրաստման, վերաուսուցման դասընթացներ անցած լինելու հանգամանք եւ այլն) հաստատող փաստաթղթերի ճանաչումը կատարվում է ոչ մեխանիկորեն (անդամ պետությունների օրենսդրությամբ սահմանված ճանաչման ընթացակարգեր անցնելու միջոցով), ապա անդամ պետությունների օրենսդրությամբ սահմանվում է այդպիսի ճանաչման կարգ, եթե Միության շրջանակներում կնքվող միջազգային պայմանագրերով, անդամ պետությունների միջազգային պայմանագրերով այլ բան նախատեսված չէ (կիրառվում է՝ չհակասելով Արձանագրության 27 եւ 29 կետերի դրույթներին),

բ) մեխանիկորեն (առանց անդամ պետությունների օրենսդրությամբ սահմանված ճանաչման ընթացակարգերն անցնելու) ճանաչվում են հետեւյալ փաստաթղթերը.

այն ծառայությունների հատվածներում (ենթահատվածներում) ֆիզիկական անձի մասնագիտական որակավորումը (աշխատանքային փորձ եւ ստաժ, վերապատրաստման, վերաուսուցման դասընթացներ անցած լինելու հանգամանք եւ այլն) հաստատող փաստաթղթերը, որոնցում գործում է ծառայությունների միասնական շուկա,

այլ անդամ պետությունում տրամադրված՝ կրթության վերաբերյալ փաստաթղթերը (բացառությամբ Միության մասին պայմանագրի 97-րդ հոդվածով նախատեսված դեպքերի):

45. Առանձին տեսակի ծառայությունների մատակարարման, գործունեության իրականացման մասով ֆիզիկական անձանց նկատմամբ անդամ պետությունների օրենսդրությամբ կարող է սահմանվել մասնագիտական պատասխանատվության ապահովագրման պահանջ:

VII. Հսկողական (վերահսկողական) ընթացակարգեր

46. Միության մասին պայմանագրով, Միության իրավունքի մաս կազմող այլ միջազգային պայմանագրերով եւ ակտերով, անդամ պետությունների օրենսդրությամբ սահմանված կարգավորման նպատակներին հասնելու, ինչպես նաեւ մատակարարվող ծառայությունների անվտանգությունն ու որակը, գործունեության եւ (կամ) գործողությունների անվտանգությունն ապահովելու համար անդամ պետությունների օրենսդրությամբ սահմանվում են հսկողական (վերահսկողական) ընթացակարգեր իրականացնելու համար լիազորված իրավասու մարմիններ, եւ նախատեսվում է հսկողական (վերահսկողական) ընթացակարգեր անցկացնելու կարգ:

47. Հսկողական (վերահսկողական) ընթացակարգերի միջոցով իրավասու մարմիններն իրականացնում են ստուգում՝ կարգավորման հասցեատերերի կողմից կարգավորիչ պահանջների պահպանման առնչությամբ:

48. Հսկողական (վերահսկողական) ընթացակարգերի արդյունավետությունն ապահովվում է՝

ա) ռիսկերի գնահատման (ռիսկերի կառավարման) համակարգի ներդրման եւ դրա ավտոմատացման միջոցով,

բ) հսկողական (վերահսկողական) ընթացակարգերի հստակ իրավական կանոնակարգման միջոցով,

գ) կարգավորման հասցեատերերի իրավունքների երաշխիքների օրենսդրական ամրագրման միջոցով:

49. Ռիսկերի գնահատման (ռիսկերի կառավարման) համակարգը նախատեսում է՝

ա) հսկողական (վերահսկողական) ընթացակարգերի անցկացման օբյեկտների, ուղղությունների, ձեւերի, ծավալի (ամբողջականության) եւ պարբերականության սահմանում, այդ թվում՝ կարգավորման հասցեատերերի հետեւյալ բնութագրերի հիման վրա՝

գործունեության տեսակի եւ (կամ) օբյեկտի վտանգավորության աստիճանը,

նախկինում հայտնաբերված խախտումների քանակը, տեսակները եւ բնույթը,

կոպիտ խախտումների կատարման մասին (այդ խախտումների փաստերի հաստատմամբ) ապրանքների սպառողների, ծառայություններ ստացողների դիմում-պահանջների քանակը,

բ) ռիսկի աստիճանի գնահատման (կարգավորման հասցեատերերին ռիսկի համապատասխան խմբերին դասելու՝ սահմանված չափանիշները հաշվի առնելով), կորուստ (վնաս) պատճառելու ռիսկի աստիճանի վերլուծության, պարտադիր պահանջների խախտումների բնութագրերի վերլուծության եւ հավանականության գնահատման հիման վրա հսկողական (վերահսկողական) ընթացակարգերի անցկացման պլանների (ժամանակացույցի) կազմումը, համաձայնեցումը, հաստատումը եւ իրականացումը՝ հսկողական (վերահսկողական) ընթացակարգերի քանակը հետագայում ռիսկի աստիճանին համամասն նվազեցնելու նպատակով,

գ) կարգավորման հասցեատերերի վտանգավորության աստիճանից եւ նրանց վարքագծի բարեխղճությունից կախված՝ հսկողական (վերահսկողական) ընթացակարգերի անցկացման ծավալի (ամբողջականության) եւ հաճախականության տարբերակումը:

50. Անդամ պետությունների օրենսդրությամբ սահմանվում է հսկողական (վերահսկողական) ընթացակարգերի կանոնակարգում, այդ թվում՝

ա) հսկողական (վերահսկողական) ընթացակարգերի անցկացման սկզբունքները,

բ) ռիսկերի գնահատման (ռիսկերի կառավարման) համակարգը,

գ) հսկողական (վերահսկողական) ընթացակարգերի կազմակերպման եւ անցկացման պայմանները եւ ընթացակարգերը,

դ) ռիսկի տարբեր աստիճաններին դասվող գործունեության տեսակները,

ե) գործունեության որոշակի տեսակի մասով ռիսկի աստիճանի գնահատման չափանիշները,

զ) հսկողական (վերահսկողական) ընթացակարգերի կազմակերպման եւ անցկացման դեպքում իրավասու մարմինների (դրանց պաշտոնատար անձանց) գործողությունների (անգործության) բողոքարկման կարգը եւ կարգավորման հասցեատերերին հասցված կորստի (վնասի) հատուցման կարգը,

է) հսկողական (վերահսկողական) ընթացակարգերի անցկացման պարբերականությունը եւ դրանց անցկացման վերջնաժամկետները,

ը) իրավասու մարմինների կողմից ստուգման ենթակա հարցերի ցանկի պարտադիր օգտագործումը (ստուգաթերթեր, չեկային թերթեր, կարգադրագրեր եւ այլ փաստաթղթեր),

թ) իրավասու մարմինների պարտադիր հաշվետվողականությունը, այդ թվում՝ կարգավորման ստուգված հասցեատերերի քանակի, հայտնաբերված խախտումների, հասցված կորստի (վնասի) չափի, պատասխանատվության ենթարկված կարգավորման հասցեատերերի, կարգավորման հասցեատերերին պատասխանատվության ենթարկելու մասին բեկանված որոշումների քանակի, իրավասու մարմինների՝ անօրինական ճանաչված ակտերի վերաբերյալ:

51. Հսկողական (վերահսկողական) ընթացակարգերի կազմակերպման եւ անցկացման դեպքում կարգավորման հասցեատերերի իրավունքների երաշխիքների ապահովման նպատակներով անդամ պետությունների օրենսդրությամբ սահմանվում են հետեւյալ դրույթները՝

ա) մի քանի իրավասու մարմինների կողմից կարգավորման միեւնույն հասցեատերերի առնչությամբ միեւնույն պարտադիր պահանջների կատարման (պահպանման) մասով հսկողական (վերահսկողական) ընթացակարգերի անցկացման անթույլատրելիություն,

բ) իրավասու մարմնի կողմից հսկողական (վերահսկողական) ընթացակարգերի անցկացում՝ նման ընթացակարգերի անցկացում նշանակելու մասին այնպիսի փաստաթղթի հիման վրա, որին հավանություն է տրվել՝ լիազորված մարմնի կողմից անդամ պետության օրենսդրությանը համապատասխան,

գ) պլանային ստուգումներ (պլանային ստուգումներ անցկացնելու դեպքում) անցկացնելու մեկնարկի մասին անդամ պետության օրենսդրությամբ սահմանված ողջամիտ ժամկետներում կարգավորման հասցեատիրոջն իրազեկում (գրավոր ձեւով) ուղարկելը՝ բացառությամբ անդամ պետության հարկային օրենսդրությամբ նախատեսված դեպքերի,

դ) անդամ պետության օրենսդրությամբ սահմանված՝ ստուգումների առավելագույն ժամկետների պահպանման պարտադիրությունը,

ե) անդամ պետության օրենսդրությամբ չսահմանված պահանջների եւ ընթացակարգերի կատարման մասով ստուգումների անթույլատրելիությունը,

զ) իրավասու մարմինների պաշտոնատար անձանց պատասխանատվությունը՝ նրանց կողմից իրենց պարտականությունների չկատարման եւ (կամ) ոչ պատշաճ կատարման եւ նրանց կողմից կարգավորման հասցեատերերի իրավունքների խախտման դեպքում:

52. Հսկողական (վերահսկողական) ընթացակարգերի անցկացման արդյունավետության ապահովման համար,այդ թվում՝ անդամ պետությունների միջեւ տեղեկատվության փոխանակման նպատակով իրավասու մարմինները կնքում են համաձայնագրեր, որոնք նախատեսում են՝

ա) կարգավորման կոնկրետ հասցեատերերի առնչությամբ անդամ պետությունների իրավասու մարմինների միջեւ տեղեկատվության օպերատիվ փոխանակման հնարավորությունը,

բ) կարգավորման հասցեատերերի կողմից ծառայությունների սպառողների, դրանք ստացողների, կարգավորման բարեխիղճ հասցեատերերի իրավունքների եւ օրինական շահերի, ինչպես նաեւ անդամ պետությունների շահերի խախտումը կանխարգելող մեխանիզմի ստեղծումը:

VIII. Կարգավորիչ պահանջների եւ ընթացակարգերի կատարելագործումը

53. Անդամ պետությունների օրենսդրությամբ սահմանվում է կարգավորման հասցեատերերի վրա նորմատիվ իրավական ակտերի փաստացի ազդեցության հետեւանքների գնահատում անցկացնելու կարգը:

Այդպիսի գնահատումը կատարվում է անդամ պետության օրենսդրությանը համապատասխան լիազորված մարմնի կողմից ոչ պակաս, քան երեք տարին մեկ անգամ:

54. Կարգավորման հասցեատերերի վրա նորմատիվ իրավական ակտերի փաստացի ազդեցության հետեւանքների գնահատումն անցկացվում է կարգավորման հայտարարված նպատակներին հասնելը եւ նորմատիվ իրավական ակտն ընդունելը նախատեսելու համար, ինչպես նաեւ ավելցուկային, անարդյունավետ կարգավորիչ պահանջների եւ (կամ) ընթացակարգերի հայտնաբերման դեպքում՝ դրանք հետագայում դյուրացնելու եւ (կամ) վերացնելու համար:

Ավելցուկային, անարդյունավետ կարգավորիչ պահանջներ եւ (կամ) ընթացակարգեր են համարվում այդ թվում՝

ա) ոչ միանշանակ կարգավորիչ պահանջները եւ (կամ) ընթացակարգերը,

բ) անդամ պետության օրենսդրության պահանջներին չհամապատասխանող կարգավորիչ պահանջները եւ (կամ) ընթացակարգերը,

գ) իրավասու մարմինների կողմից փաստացի չկիրառվող, պահանջված չհամարվող կարգավորիչ պահանջները եւ (կամ) ընթացակարգերը,

դ) որոշակի ճյուղում, բնագավառում անդամ պետության օրենսդրությամբ սահմանված կարգավորման նպատակներին, այդ թվում՝ գործունեության իրականացման անվտանգությանը ներկայացվող պահանջներին, ինչպես նաեւ մատակարարվող ծառայության անվտանգությանը եւ որակին ներկայացվող պահանջներին չհամապատասխանող կարգավորիչ պահանջները եւ (կամ) ընթացակարգերը,

ե) այն կարգավորիչ պահանջները եւ (կամ) ընթացակարգերը, որոնք կրկնորդվում են տարբեր իրավասու մարմինների, մեկ իրավասու մարմնի տարբեր մակարդակների, այլ անձանց եւ կազմակերպությունների իրավասությունների շրջանակներում՝ իրենց պատվիրակված լիազորությունների իրականացման ընթացքում,

զ) այն կարգավորիչ պահանջները եւ (կամ) ընթացակարգերը, որոնք իրավասու մարմինների կադրային, ժամանակավոր եւ նյութական ռեսուրսների անբավարարության պատճառով չեն կիրարկվում անդամ պետության օրենսդրությամբ նախատեսված կարգավորումն իրականացնելու համար,

է) անդամ պետության օրենսդրությամբ սահմանված կարգավորման նպատակների իրագործումը չապահովող, այդ թվում՝ ձեւական բնույթ կրող պահանջները,

ը) այն պահանջները, որոնց առնչությամբ սահմանված է եւ առկա է գործող կարգավորման հետ համեմատած կարգավորման ավելի արդյունավետ տարբերակով փոխարինում կատարելու անհրաժեշտություն եւ հնարավորություն,

թ) իրավախախտման բնույթին, այդ թվում՝ տեղի ունեցած կամ կանխարգելված վնասակար հետեւանքների ծանրությանը հասցված, կամավոր փոխհատուցված կամ վերացված վնասի չափին կամ այլ հանգամանքներին ոչ համաչափ՝ անդամ պետության համապատասխան անձանց նկատմամբ կիրառվող ներգործության միջոցները:

55. Կարգավորման հասցեատերերի վրա նորմատիվ իրավական ակտերի փաստացի ազդեցության հետեւանքների գնահատման արդյունքներով, կարգավորիչ պահանջների եւ (կամ) ընթացակարգերի արդյունավետությունից կախված, անարդյունավետ կարգավորիչ պահանջները եւ (կամ) ընթացակարգերը ենթակա են վերացման կամ մեկ տեսակից մեկ այլ տեսակի (ինքնակարգավորում, լիցենզավորում, ծանուցում, սերտիֆիկացում, ատեստավորում, հավատարմագրում եւ այլն) վերափոխման՝ կարգավորման հասցեատիրոջ իրավական դրությունը չվատթարացնելու պայմանով:

56. Կարգավորման հասցեատերերի վրա նորմատիվ իրավական ակտերի փաստացի ազդեցության հետեւանքների գնահատման անցկացման ժամանակ, անդամ պետության օրենսդրությամբ սահմանված կարգի համաձայն, կիրառվում է կարգավորման լավագույն միջազգային փորձը (այդ թվում՝ միջազգային ստանդարտները), իսկ դրա բացակայության դեպքում՝ անդամ պետությունների կարգավորման առավել առաջադիմական մոդելները:

57. Հանձնաժողովը մշակում է առաջարկություններ՝ կարգավորման լավագույն միջազգային փորձի (այդ թվում՝ միջազգային ստանդարտների) եւ անդամ պետությունների կարգավորման առավել առաջադիմական մոդելների կիրառման վերաբերյալ:

IX. Եզրափակիչ դրույթներ

58. Ծառայությունների որակի եւ կարգավորման հասցեատերերի կողմից իրականացվող գործունեության անվտանգության բարձրացման նպատակներով անդամ պետություններն իրավասու են համապատասխան մասնագիտական միավորումներին, առեւտրաարդյունաբերական պալատներին պատվիրակել կարգավորման հասցեատերերի մասնագիտական կարողությունների գնահատման լիազորություններ՝ դրանց կողմից մրցակցության սկզբունքների եւ կանոնների պահպանմամբ:

59. Սույն Կանոնների դրույթները կարգավորմանը ներկայացվող սահմանված պահանջների մասով կիրառվում են Հանձնաժողովի կողմից՝ Միության մասին պայմանագրով, Միության իրավունքի մաս կազմող այլ միջազգային պայմանագրերով եւ ակտերով նախատեսված լիազորությունների շրջանակներում կարգավորում իրականացնելու դեպքում:

60. Հանձնաժողովն անցկացնում է սույն Կանոնների կիրարկման դիտանցում եւ տարին մեկ անգամ տեղեկացնում է Եվրասիական տնտեսական բարձրագույն խորհրդին անդամ պետությունների կողմից դրանց կատարման մասին:

ՀԱՎԵԼՎԱԾ

Ծառայությունների առեւտրի, հիմնադրման ու գործունեության կարգավորման կանոնների

**ՑԱՆԿ**

**Եվրասիական տնտեսական միության բոլոր անդամ պետությունների կողմից անդամակցության համար բաց միջազգային կազմակերպությունների միջազգային ստանդարտների**

I. Տնտեսական համագործակցության եւ զարգացման կազմակերպություն (ՏՀԶԿ)

1. Կարգավորիչների կառավարում: Կարգավորչական քաղաքականության ոլորտում ՏՀԶԿ-ի՝ առաջավոր փորձի վրա հիմնված սկզբունքները (OECD (2014))

2. ՏՀԶԿ-ի խորհրդի առաջարկությունները (գործիքները)՝ կարգավորչական քաղաքականության եւ պետական կառավարման հարցերով (С(2012)37)

3. ՏՀԶԿ (OECD (2005)) կարգավորման եւ կատարման որակի համար ղեկավար սկզբունքները

4. (SIGMA Paper № 31, 2001) Ազդեցության գնահատման օգնությամբ կարգավորչական գործիքների կատարելագործումը

II. Եվրասիական տնտեսական հանձնաժողով (ՄԱԿ-ի ԵՏՀ)

1. Նորմատիվ կարգավորման համակարգերում ռիսկերի կառավարում (Նյու Յորք եւ Ժնեւ, 2014 թ.)

2. Առաջարկություն թիվ 35 Միջազգային առեւտրի «մեկ պատուհան» համակարգի իրավական հիմքի մշակում (Ժնեւ, 2010 թվականի դեկտեմբեր)

3. Առաջարկություն թիվ 33 Առեւտրային եւ պետական մարմինների միջեւ տեղեկատվության արդյունավետ փոխանակման կատարելագործման համար «մեկ պատուհան» մեխանիզմ ստեղծելու մասով առաջարկություն եւ ղեկավար սկզբունքներ (Ժնեւ, 2005 թվականի հուլիս)

4. Առաջարկություն թիվ 26 Փոխանակման վերաբերյալ համաձայնագրերի՝ առեւտրային նպատակներով օգտագործում՝ տվյալների էլեկտրոնային փոխանակման համար (Ժնեւ, 1995 թվականի մարտ)

III. Առեւտրի եւ զարգացման հարցերով ՄԱԿ-ի համաժողով (ՄԱԱԶՀ)

1. Ըստ ղեկավար մարմինների եւ ֆոնդային բորսաների համար սահմանված կայունության ցուցանիշների հաշվետվողականության ոլորտում առաջավոր փորձի վերաբերյալ ուղեցույց (Նյու Յորք եւ Ժնեւ, 2014 թ.)

2. «Տեխնիկական համագործակցության» հարցերով տեղեկագիրք (Նյու Յորք եւ Ժնեւ, 2011 թ.)

IV. Առեւտրի համաշխարհային կազմակերպություն (ԱՀԿ)

1. Ծառայությունների մասով տեխնիկական ստանդարտներ Ներքին կարգավորման հարցերով աշխատանքային խմբի քարտուղարության նշումներ (S/WPDR/W/49, 2012)

2. Մասնագիտական ծառայությունների հարցերով աշխատանքային խմբի աշխատանքային փաստաթղթեր. հաշվետվություններ, գրառումներ

3. Ներքին կարգավորման հարցերով աշխատանքային խմբի աշխատանքային փաստաթղթեր. հաշվետվություններ, գրառումներ

V. Համաշխարհային փոստային միություն (ՀՓՄ)

Համաշխարհային փոստային միության կանոնադրություն (Վիեննա,1964 թ.)

VI. Էլեկտրակապի միջազգային միություն(ԷՄՄ)

1. Էլեկտրակապի միջազգային միության կանոնադրություն (Ժնեւ, 1992 թվականի դեկտեմբերի 22)

2. Ազգային մակարդակով՝ սպեկտրի օգտագործմամբ կառավարում իրականացնելու համար կանոնակարգող համակարգի հարցերով ուղեցույց (МСЭ-R SM.2093-2 (06/2015))

VII. Զբոսաշրջության համաշխարհային կազմակերպություն(ՏՀԿ)

1. Զբոսաշրջության համաշխարհային էթիկայի կանոնագիրք (Սանտյագո, 1999 թվականի հոկտեմբերի 1)

2. Զբոսաշրջության գծով 1989 թվականի միջխորհրդարանական համաժողովի Հաագայի հռչակագիր (Հաագա,1989 թվականի ապրիլի 10-14)

3. Զբոսաշրջության համաշխարհային կազմակերպության գլխավոր ասամբլեայի VI նստաշրջանի թիվ 1 բանաձեւով հավանության արժանացած՝ Զբոսաշրջության խարտիա եւ Զբոսաշրջիկի օրենսգիրք (Սոֆիա, 1985թվականի սեպտեմբերի 22):

VIII. Ստանդարտացման միջազգային կազմակերպություն (ԻՍՕ) եւ Միջազգային էլեկտրատեխնիկական հանձնաժողով (ՄԷՀ)

Ստանդարտացում եւ գործունեության հարակից տեսակներ: Ընդհանուր բառարան (ISO/IEC GUIDE 2:2004(E/F/R)):